google/wiki40b huggingface dataset:
Jåren

Jåren (mest kjent som Jåra) er et lite dalføre med spredt bebyggelse som ligger mellom Korsvegen og Gåsbakken, sørvest i Melhus kommune. Riksvei 692 (Jåravegen) går igjennom hele dalen. Innbyggerne kalles på folkemunne jåringer. Jåren deles opp i Inner og Ytter Jåren, men uten noen klare grenser ellers. Jåren består av flere grender: Kullbrandstad, Lufallet, Blokkom og Restagrenda. Nordre del av Jåren er en del av Korsvegen post- og skolekrets, mens søndre del er en del av Gåsbakken post- og skolekrets. Det var 124 personer bosatt der i 1990 (72 menn og 52 kvinner).
Ungdomslaget «Framsteg» har sitt utspring i Jåradalen og her ligger også deres forsamlingshus Vonheim (bygd i 1937). En kan også nevne forsamlingshuset og foredragbygget «Jårheim», som ligger i Lufallsgrenda. Dette lokalet ble etablert av bygdesosiolog Reidar Almås og hans kone i 2014. Bygningen er satt opp på hans hjemgård og hensikten bak er å invitere forskere til foredrag på gården. På søndre del av Jåren ligger barneverninstitusjonen «Gilantunet», som er tilknyttet gården Kulbranstad.
Kolbrandstad stavkirke ligger også på stedet og regnes som en severdighet i Melhus kommune. Kjent er også turløypa «Jårakjølen», som er en av de mest kjente skiløypene i kommunen. Den starter like ved Restad der det er etablert en parkeringsplass. (Det går også an å starte fra Krokstadsætra i Skaun kommune). Etter ca 15 km kommer man til Morsjøen hvor det er etablert gapahuk og trimpost. Løypa går deretter videre til Elgshøgda, som ligger 537 moh og som er det høyeste punktet i området og med god utsikt i alle retninger. Distansen er totalt på ca 20 km. Løypa ivaretas av foreningen «Jårakjølens venner». 
Blant kjente Jåringer er Oddvar Brå og Reidar Almås. Mangeårig ordfører på Hølonda, Konrad Blokkum, kom også fra Jåra.
Kangwon

Administrativ inndeling

Regionen er delt inn i to byer («si») og 15 fylker («kun»). .
Yamatobreen

Yamatobreen er en isbre i Dronning Fabiolafjella i Dronning Maud Land. Den er om lag 11 kilometer bred og strømmer i vestlig retning mellom Fukushimafjellet og Eyskensfjellet.
Breen ble oppdaget 7. oktober 1960 av en belgisk antarktisekspedisjon under ledelse av Guido Derom som kalte den opp etter det antikke navnet på Japan. I november-desember 1960 nådde en japansk feltekspedisjon dette området og gjennomførte vitenskapelige undersøkelser.
Navnet er ikke blant de offsielle norske stedsnavn i Antarktis som godkjennes av Norsk Polarinstitutt.
Xing'an (Guilin)

Xing'an (kinesisk: 兴安县; pinyin: Xīng'ān Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Guilin.
Befolkningen var på 369 772 innbyggere i 1999.
Lingkanalen (Líng Qú) ble anlagt i fylket under Qin-dynastiet. Den er en kanal på 32 kilometer som sammenknytter elvene Xiang He (som renner videre nordover til Yangzijiang) og Lijiang (som lenger nede forener seg med Perlefloden). Kanalen forbinder dermed to av Kinas tre store elvesystemer.

Administrative enheter

Fylket består av seks storkommuner og fire kommuner:
Storkommuner: Xing'an 兴安镇, Xiangli 湘漓镇, Jieshou 界首镇, Gaoshang 高尚镇, Yanguan 严关镇, Rongjiang 溶江镇
Kommuner: Mochuan 漠川乡, Baishi 白石乡, Cuijia 崔家乡, Huajiang for yaofolket 华江瑶族乡

Samferdsel

Kinas riksvei 322 passerer gjennom området. Den fører fra Hengyang i provinsen Hunan, via Guilin og Nanning i Guangxi og frem til grensen mot Vietnam ved Vennskapsporten.
Skyteepisoden ved Fort Hood

Skyteepisoden ved Fort Hood fant sted 5. november 2009 på Fort Hood, det amerikanske forsvarets største base, utenfor Killeen i Texas. 13 mennesker ble drept og 30 ble såret.
Nidal Malik Hasan, en psykiater og major i den amerikanske hæren, er mistenkt for skytingen. Han har familiebakgrunn fra Palestina, men er født i USA og er muslim. Sivilit politi skadeskjøt og arresterte Hasan.
Våre veger

Våre veger er et fagtidsskrift for vei, anlegg og trafikk. Papirutgaven av bladet har et opplag på ca. 15 000. Bladet blir utgitt av Teknisk Ukeblad Media AS. Ansvarlig redaktør er Jarle Skoglund.
Asker rådhus

Asker rådhus er oppført i strukturalistisk stil og ble tatt i bruk 27. desember 1963, men offisielt innviet først våren 1964.

Bakgrunn

Asker rådhus ble vedtatt bygget i 1958 og er tegnet av arkitektfirmaet Lund & Slaatto. Rådhuset er oppført i betong og består av en 7 etasjers høyblokk med kontorer, og to lavere fløyer som også inneholder representasjonslokaler. 
Rådhuset ligger i et parklignende område i utkanten av Asker sentrum og rett ovenfor Venskaben, hvor kommunen hadde sine kontorer inntil rådhuset ble innviet.
Rådhuset er beskrevet som «et av de viktigste byggene i Norge fra 1960-tallet [med] et seinmodernistisk preg og en rustikk norsk holdning i farger og materialer. Det er et usedvanlig konsekvent byggverk.» Bygget ble tildelt Betongtavlen i 1964. 
I tillegg til verker av Rolf Nesch, Sigrun Berg og Synnøve Anker Aurdal fra innvielsen finnes også malerier av flere kjente kunstnere, deriblant maleriet Hvalstaddalen av Otto Valstad
Löwensenf

Löwensenf er en sennepsprodusent i Düsseldorf i Tyskland, grunnlagt i 1903 som  Erste lothringische Essig- und Senffabrik av Otto og Frieda Frenzel i Metz som da lå i Tyskland (Lorraine). Etter første verdenskrig, da Elsass-Lothringen ble en del av Frankrike flyttet Otto og Frieda Frenzel produksjonen til Düsseldorf. Her ble Löwensenf-resepten til, og gav sine eiere store inntekter. I 1920 lanserte man den første tyske Dijonsennepen.
Finnfossbrua

Finnfossbrua er en 16 meter lang stålbjelkebru på fylkesvei 764 i Grong kommune i Trøndelag. Broen går over Grøndalselva og ble åpnet i 1934.
Chesapeake kullkraftverk

Chesapeake kullkraftverk er et kullkraftverk ved byen Chesapeake sør for Norfolk, i delstaten Virginia i det østlige USA. Det har en installert produksjonskapasitet på 638 – 812 MW, fordelt på 4 blokker / turbiner. Operatør er Dominion Virginia Power Co.
Anlegget ble bygget ut i årene 1950–1963. Brenselkilden er bitumenøst kull.
Utslippene av CO2 i 2006 var totalt 4.183.816 tonn.
Rørturbin

En rørturbin er i prinsippet en horisontal kaplanturbin. Den benyttes ved lave fallhøyder. 
Rørturbinen tar mindre plass enn en kaplanturbin, da det ikke er noen spiraltromme eller sugerør. 
Røret kan være helt rett, med generator plassert inne i røret. 
Eller det kan være en bend på røret hvor akslingen kommer ut til en generator plassert på utsiden (S-turbin).
Mimaderpas

Utbredelse

Arten lever i Ghana.
Varekostnad

Varekostnad er kostnader som påløper ved kjøp og produksjon av varer, inkludert toll og avgifter, men eksklusiv merverdiavgift.
Acmaeoderoides

Utseende

Små (3 - 6 millimeter), litt brede, halvmatte, brunsvarte praktbiller, dekkvingene helt eller delvis gulaktige eller rødlige. Oversiden er fint hårete.

Levevis

Disse billene lever i ørkenaktige områder. De voksne besøker gjerne blomster for å ete pollen.

Utbredelse

Slekten har en ganske begrenset utbredelse. Alle artene utenom én forekommer i California og Baja California, utenfor denne delstaten forekommer det bare to arter i Arizona og én (innført?) i Texas.
Coptorhina

Utseende

Middelsstore (8-20 millimeter) svært kraftige, blankt brunsvarte til svarte skarabider. Kroppen er høyt hvelvet, disse artene ligner overflatisk på de store artene i slekten Heliocopris men er neppe nært beslektet med dem. Hos hannen er det store, skovlformede hodet trukket ut til to store tenner foran (men ingen horn i pannen). Pronotum er høyt hvelvet med en stor uthulning bak hodet. Dekkvingene er hvelvede med fine lengdefurer. Det er betydelig størrelsesvariasjon innen arten.

Levevis

Larvene til denne slekten utvikler seg ikke på gjødsel som vanlig for Scarabaeinae, men derimot på sopp. De voksne samler sammen biter av sopp som de ruller sammen til en ball om blir gravd ned og dekket med leire. På denne legges eggene, og larvene utvikler seg. Det er interessant at billene har beholdt gruppens vanlige adferdsmønster med å grave ned en ball av mat for larvene, men har skiftet til en annen matkilde (sopp i stedet for gjødsel).

Utbredelse

Slekten er utbredt i det sentrale og sørlige Afrika, mot nord til Etiopia.
Regierungsbezirk Allenstein

Regierungsbezirk Allenstein er en tidligere Regierungsbezirk i de prøyssiske provinsene Østpreussen og Preussen. Forvaltningsenheten omfattet ble opprettet i 1905 og eksisterte frem til 1945, og omfattet et geografisk område som idag befinner seg innenfor det Ermlandskmasuriske voivodskap i Polen. Forvaltningsenheten grenset i nord mot Regierungsbezirk Litthauen zu Gumbinnen og Regierungsbezirk Ostpreußen zu Königsberg.
Flystyrten på Messel i 1945

Flystyrten på Messel i 1945 var flystyrten av et tysk Junkers Ju 188 fra Rekogniseringsavdeling 3.(F)/22, 5. mai 1945 på Messel i Froland kommune.
Flyet kom fra Danmark, og hadde fem personer om bord. Det kretset rundt over Messel, Reiersøl og Løddesøl, før det prøvde å nødlande på Messel. Under nødlandingen traff det en telefonstolpe og en vedstabel med høyre vinge, noe som førte til at vingen ble kappet av. Flyet flippet tilslutt over og landet opp ned. Bilde som ble tatt av flyet viser skroget fikk store skader. 
Flere av dem som var ombord døde umiddelbart, og resten, unntatt en ung gutt, døde rett etterpå, blant annet en høyere tysk offiser. Det viste seg i ettertid at flere tyske fly hadde tatt av fra Danmark med kurs mot Kjevik flystasjon den dagen, fem av dem kom frem.
I databasen til Volksbund Deutsche Kriegsgräberfürsorge er det oppført tre personer med dødssted Blakstad
-Feldwebel (sersjant) Walter Gerhard, f. 26.05.1920 fra Breslau.
-Feldwebel (sersjant) Günther Konzack, f. 05.09.1920 fra Forst.
-Oberleutnant (førsteløytnant) Wolfgang Krumei, f. 08.12.1922 fra Olmütz.
Restene av det styrtede flyet havnet ettervert hos Sørlandets Tekniske Fagskole i Grimstad og ble brukt i undervisningen der. Eleven Herbert Waarum ble fascinert av akrylglasset som ble brukt som cockpit-glass, og studerte dette videre i USA, noe som igjen ledet til at han i 1953 startet suksessbedriften Herwa, hvor de produserte landets første plastbåter.

Teorier

Årsaken til flystyrten er ukjent, men man tror at det gikk tom for drivstoff siden flyet ikke tok fyr etter den mislykkede nødlandingen. Man vet ikke med sikkerhet hvorfor disse flyene fløy fra Danmark til Norge, og hvem som var med i dem. Tidspunktet for styrtet førte til at man ikke brydde seg så mye om den aktuelle flystyrten i Norge, da landet kun få dager etter var i seiersrus. Men vitner har bekreftet at det var en høytstående offiser i flyet, og at gutten som overlevde var mest sannsynlig oppasseren hans, da han hadde vist stor bekymring for den forulykkede offiseren.
Donacia thalassina

Utseende

Donacia thalassina er mellom 7-9 mm lang. Kroppen er langsmal og ikke så oval som bladbillene ofte er. Den er naken, uten en kort, tett og fin behåring på halskjoldet og dekkvingene. Den er metallisk farget i ulike nyanser av messing- og bronsefarger, men fargen varierer mye. Hver av dekkvingene uten groper, men med fire innrykk (fordypninger), etterhverandre  langs sømmen (midtlinjen). Halskjoldet er på midten, med punktur.  Bakkroppen smalner bakover. Hodet er fremover-rettet. Antennens tredje ledd er tydelig kortere enn det andre leddet. Beina er mørke på farge og har metallglans, de er forholdsvis lange.  Baklårene har en tann (utvekst) og er kortere enn dekkvingene, de når ikke til spissen.

Levevis

Både larvene og de voksne (imago) billene finnes nær ferskvann hvor de lever av å spise blad på næringsplanten. Særlig arter i planteslekten Carex. Larvene lever under vannoverflaten. De voksne er særlig aktive i solskinn.
Donacia thalassina tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Bridge of Spies

Handling

En amerikansk advokat blir hyret inn av CIA under den kalde krigen for å hjelpe til i en redningsaksjon av en pilot som er anholdt i Sovjetunionen.
Shippingutvalget

Shippingutvalget ved Handelshøyskolen BI arbeider for å øke forståelsen for den maritime næringen blant studenter. Utvalget er et interesseutvalg, og medlemmene representerer mange av studieretningene ved Handelshøyskolen BI. Gjennom året arrangerer utvalget bedriftspresentasjoner, bedriftsbesøk, utenlandsturer og kurs for å gjøre studentene oppmerksomme på mulighetene i den maritime næringen. I tillegg arrangeres det en rekke sosiale events for at studentene skal kunne bli bedre kjent og knytte et nettverk blant studentene. Målet er å få flest mulige studenter til å se de mulighetene den maritime næringen tilbyr, for at studentene deretter kan gjøre seg opp en mening om dette er noe for dem.

Tilknytning

Oslo:
Shippingutvalget stiftet i 1998 er et utvalg under SBIO – Studentforeningen ved Handelshøyskolen BI i Oslo. Dette er med på å gjøre det lettere for utvalget å arrangere events for studentene ved BI Nydalen.
Bergen: 
Shippingutvalget ved Handelshøyskolen BI i Bergen ble stiftet i 2012. Utvalget er under BIS - BI Studentsamfunn, en studentforening ved Bl i Bergen, Stavanger og Trondheim.
Paul Emil Rynning

Engasjement

Rynning var samfunnsengasjert på mange områder. I Hornindal startet og drev han middelskole og var med og startet Firda gymnas. Han startet også kor alle steder han bodde, ofte var han også dirigent for korene. Han var også mye brukt som predikant utenfor sitt eget prestegjeld. Han skrev også artikler i pressen, etter hvert særlig om hymnologi.

Hymnologi

Etter at han i 1928 fikk Kongens gullmedalje for oppgaven «Salmedikting og salmesamling i Noreg i tidi 1824-1869, burtset frå Landstads og A. Hauges salmeverk» ble han for alvor engasjert i hymnologiske spørsmål. I 1930 fikk han stipend fra Universitetet i Oslo til å gjøre en studiereise til Danmark, Tyskland og Sverige. Den resulterte i en rekke artikler, særlig i Norsk Teologisk Tidsskrift i 1930-1940-årene.
Sønnen hans, Christian Rynning, gav etter hans død ut mye av produksjonen hans.
Rhizoplatys

Utseende

Middelsstore til ganske store (i alle fall opptil 35 millimeter), avlange, blankt svarte hornbiller.

Levevis

Larvene utvikler seg under barken på døde trær, mest løvtrær. De ser ut til å leve mest av andre insekter og vokser raskt, utviklingen tar ca. 4 måneder.
De voksne billene er aktive rovdyr som dreper og spiser andre insekter, men de spiser trolig også en del frukt. De kan leve opptil tre år som voksne.

Utbredelse

Slekten er utbredt i Arabia (Oman, som biogeografisk er en del av Afrika) og Afrika, inkludert Madagaskar.
Telemark Task Force II

Telemark Task Force (TMTF) var en avdeling på kompanistørrelse fra norske Telemark bataljon som opererte i Afghanistan i ISAF-styrken under Nato-ledelse rundt 2004. Den hendelsen under avdelingens engasjement som fikk mest oppmerksomhet i norske medier var da grenader Tommy Rødningsby ble drept under et angrep utenfor Kabul.
TMTF ble deplojert i november 2003 og overdratt til den internasjonale brigaden i Kabul 4. desember 2003. Avdelingen var tidlig i oppdraget Quick Reaction Force i forbindelse med Loya Jirga. Senere hadde kompaniet ansvar for patruljering av to politidistrikter i Kabul. Avdelingen var oppsatt med CV9030N Stormpanservogner og pansrede og upansrede Mercedes Benz feltvogner. Avdelingen var i Kabul til rotasjon var fullført 24. juni 2004. Den ble erstattet av en eskadron fra Kavaleribataljonen, Norwegian Squadron (NorSqn) som inngikk i den flernasjonale bataljonen Battle Group 3. BG 3 var en av tre bataljonsstridsgrupper i den internasjonale brigaden som hadde ansvaret for sikkerheten i Kabul.
Rullering av mannskaper i mars 2004 gjør at det skilles mellom Telemark Task Force I og II.
Aprillovene

Aprillovene, også kalt Marslovene, var en serie av lover presentert av Kossuth Lajos, med målet å modernisere Kongeriket Ungarn til en nasjonalstat. Programmet inkluderte ungarsk kontroll av nasjonalgarden, nasjonalbudsjettet og ungarsk utenrikspolitikk, samt avskaffet livegenskap. De ble vedtatt av Diet i mars 1848 i Pressburg (i dag Bratislava) og underskrevet av Ferdinand I på Primates palass i Bratislava den 11. april 1848, som en reaksjon på Revolusjonen i Ungarn i 1848. Da revolusjonen ble undertrykt i 1849, annullerte Østerrike lovene, og Ungarn fikk ikke full autonomi før Ausgleich.
Harbakhula

Harbakhula er en naturlig grotte i Harbakfjellet i Åfjord kommune i Trøndelag. Hulen er den største i landsdelen og er 30–40 m høy og 130–140 m dyp. Inne i hulen finnes det spor etter en mur som har gått fra vegg til vegg, dette viser at hula sannsynligvis har hatt en funksjon som bygdeborg. 
Det går merket sti opp til hulen, og den er tidvis åsted for konserter og andre kulturarrangementer.
Aṭṭhakavagga og pārāyanavagga

Aṭṭhakavagga («åtte kapitler») og Pārāyanavagga («veien til den fjerne stranden») er to små samlinger med sūtraer innenfor Pālikanonen til Theravādaskolen. Disse tekstene utgjør henholdsvis fjerde og femte seksjon av Sutta Nipata i Khuddakanikaya. De er blant de eldste eksisterende buddhistiske tekster, og legger betydelig vekt på benektelsen, eller ikke-tilknytningen til, alle buddhistiske synspunkter.
Ankerspill-vise

«Ankerspill-vise» er et skillingstrykk. Alf Prøysen samlet den inn til sin visespalte i «Magasinet for alle» på midten av 1950-tallet, og mente denne visa stammet fra sørlandet. Om man tar første bokstav i hvert vers får man navnet på forfatteren av visa: Even Olsen. Slike tekster kalles Akrostikon.

Teksten

1.En vise vil jeg synge mens ankerspillet går,

den handler om en rose jeg brøt ut i min vår.

Den handler om en rose og du må huske på

at rosen den har torner om du meg kan forstå.
2.Ven vokste denne rose med rødme på sitt kinn,

og øyet var som sjøen når jeg i det så inn,

jeg vandret mangen aften med arm om hennes liv

alt mens jeg kysser røvede til lyst og tidsfordriv.
3.En skute lå i havnen jeg skulle gå med den

hun gråt og sagde: Kjære venn, du kommer ei igjen.

Ut må du gå på bølgen blå og finner du din grav

da blir jeg som en roser der tidlig faller av.
4.Ny var den stolte skute, der nu på havnen lå

og tåren ruller på mitt kinn, da jeg ombord må gå.

Den skuta var fra Lillesand og Hertha var dens navn

en solskinnsdag så ble vi slept ut fra den gamle havn.
5.Og langsomt gikk de dage og lengselen var stor,

hun skrev til meg mangt kjærlig brev og mange vakre ord.

Når du haver faret og kommer hjem igjen

så bliver jeg for evig din aller beste venn.
6.La ankerspillet knirke sin monotone sang

og la oss alle vandre her vår sørgelige gang.

Jeg synger om en rose og du må huske på,

at rosen den har torner om du meg kan forstå.
7.Så kom jeg hjem som styrmann med lue fin og blå,

jeg tok mitt aller beste slips og søndagsklærne på

og under armen stakk jeg så det kostelie skrin

så ville hjem jeg ile til lille vennen min.
8.En aften traff jeg henne alt med en orlogsgast,

da var det som mitt hjerte i sorg og smerte brast.

Da hun fikk meg å se hun sa: Så tidlig kommer du,

for tidlig kom nok jeg, jeg sa, mitt hjerte er i tu.
9.Nu har jeg visen sunget og ankeret er heist

farvel, farvel du falske venn, ja gid vi alt var reist.

Mitt navn jeg ei skal røpe men vil du vite det

så ligger det i sangen skjult om du kan lete rett.
St. Georg kirke i Łódź

St. Georg kirke (polsk Kościół p. w. św. Jerzego) ligger ved Jerzys gate 9 i Łódź, i nærheten av Den gamle kirkegård. Den ble opprinnelig bygd som St. Aleksej ortodokse kirke i årene 1895–1896, etter tegninger av Franciszek Chełmiński ved Jekaterynburska-gaten (dagens Jerzys gate).
Kirken har et noe uvanlig bredt og høyt skip. Det viser seg nemlig at den også ble brukt til hesteridning. I mellomkrigstiden ble den ombygd til en katolsk garnisonskirke og mistet da sin karakteristiske løkformede kuppel.
International Skating Union

International Skating Union (ISU) er det internasjonale forbundet for hurtigløp på skøyter, kunstløp og kortbaneløp på skøyter, grunnlagt i Scheveningen i Nederland den 23. juli 1892. Grunnleggelsen var en følge av et ønske om å standardisere internasjonale lover og regler innen skøytesporten, og at de skulle stå ansvarlig for organisering og arrangering av internasjonale stevner og mesterskap. Dagens hovedkvarter ligger i Lausanne i Sveits.
Det første ISU-arrangerte verdensmesterskapet i hurtigløp gikk av stabelen i 1893 i Amsterdam i Nederland. I 1895 bestemte ISU at kun amatører kunne delta i deres konkurranser og mesterskap. Det første verdensmesterskapet i kunstløp arrangert av ISU var i februar 1896 i St. Petersburg i Russland. 
USA og Canada startet et konkurrerende forbund, the International Skating Union of America (ISUA) i 1907.  I løpet av de neste to årene hadde tolv europeiske nasjoner meldt seg inn i ISU, mens ISUA kun hadde de to nordamerikanske medlemmene. Canada meldte seg inn i ISU i 1911, slik at USA ble eneste medlem i ISUA,og forbundet opphørte å eksistere i 1927.
De første årene var det sjelden at europeiske og nordamerikanske utøvere møttes.   
ISU arrangerte sitt første VM for kortbaneløp på skøyter i 1976. På den tiden ble grenen kalt «Innendørs skøyteløp», men fikk sitt nåværende navn etter at ishockeyrink ble innført som standard bane. 
ISU hadde per 2008 63 medlemsnasjoner.
IP-telefoni

Lovgivning

I 2005 har Norge som en av Europas første nasjoner innført et EU-direktiv som sier at norske telefonnummer kun skal kunne brukes av abonnenter med fast bostedsadresse i Norge. Dermed ble det bl.a stopp i Skypes  Skype-In program der brukere kunne få et norsk telefonnummer. For andre utvandrede nordmenn kan dette også skape problemer. Dette er imidlertid noe som kan omgås med fremtidige tjenestetilbud, slik at IP-telefoni kan få lik prising over hele verden etter hvert.
En vanlig problemstilling er at operatører må kunne levere informasjon til nødnummer om hvor brukeren befinner seg. Dette er en del av nødnummertjenestene som brann, sykehus og politi mottar for å hjelpe publikum. I USA har dette ført til at tradisjonelle teleselskaper prøver å blokkere nye tjenester og operatører fra å tilby konkurrerende tjenester ovenfor fastlinjeabonnementer gjennom å saksøke de nye operatørene for ulike mangler.
I tillegg er det mange diskusjoner som pågår hvorvidt all IP-telefonitrafikk skal kunne skattlegges, logges og avlyttes på lik linje som fastlinje- og mobiltelefontrafikk. I EU er det allerede lover og retningslinjer som sier at anrop, trafikk og tapte anrop skal kunne logges. Sporing av tapte anrop gjorde bl.a at overvåkingspolitiet i Spania kunne avdekke hvem som stod bak bombingen av togene 11. mars 2004.

Operatører

Telenor har hatt IP-telefoni tjenester siden 1998, som en av verdens første operatører. Interfon-PC tjenesten hadde egen nummerplan, men i 2002 ble tjenesten stoppet for offentlig bruk.
Bruken av IP-telefoni i Norge skjøt fart i 2004.  Siden da har et stort antall telefonabonnenter gått over fra analogt nett til bredbåndstelefoni, og de fleste leverandører av bredbånd tilbyr i dag også telefonitjenester for både private og bedrifter.   For å telefonere via Internett bruker mange husholdninger fremdeles ett adapter, som gjør at man fortsatt kan bruke sine analoge telefonapparater, men ikke får tilgang på digitale telefontjenester. For bedrifter er det mest vanlig å gå over til telefoner basert på SIP.
Film fra Sør

Film fra Sør er en internasjonal filmfestival som arrangeres i Oslo hver høst i november måned.
Festivalorganisasjonen hadde tidligere tilhold i Filmens Hus, men flyttet i 2018 til det nybygde kulturhuset Vega scene. 
Festivalen viser hovedsakelig filmer fra Asia, Afrika og Latin-Amerika, og ble arrangert for første gang i 1991 i regi av Blindern Filmklubb. Film fra Sør er Oslos største filmfestival.
Det deles ut tre priser under festivalen: Hovedprisen Sølvspeilet deles ut av en jury på tre personer. Vinneren får 50 000 kroner for å distribuere filmen i Norge. Publikumsprisen kåres av festivalpublikumet. DOK:SØR-prisen går til den beste dokumentarfilmen.
I tillegg til den årlige filmfestivalen i november, arrangerer Film fra Sør en rekke arrangementer resten av året. Dette inkluderer flere førpremierer, utekino, skolevisninger samt filmfestivalen Arabiske filmdager, som arrangeres i samarbeid med Babel filmklubb. Arabiske filmdager viser utelukkende filmer fra og om den arabiske verden.